Pintsli või pliiatsi õige hoidmise sõrmede  vahel saab ära õppida usutavasti kaunis lühikese ajaga. Ülejäänu oleneb juba vilumuse arengust, kui täpselt pintsel ja värvid kuuletuvad kunstniku tahtele. Arvuti puhul tuleb esmalt  lausa mitu aastat õppida kõiki programmi võimalusi, et luua kunstniku ja arvuti ajude vahel kujunev vastastikune mõistmine, mis lõpptulemusena peaks monitorile manama sama tulemusliku pildi nagu seda on harjutud sajandite vältel tegema teistsuguste vahendite abil. Veelgi enam, arvutis saab minna pildi sisse ja vaadelda kolmemõõtmelise ruumi eri külgedele, isegi kõige varjatumat poolt tagaseinas.